

ที่ มท ๐๘20.2/ว กรมส่งเสริมการปกครองท้องถิ่น

ถนนนครราชสีมา เขตดุสิต กทม. ๑๐3๐๐

ตุลาคม 2๕65

เรื่อง การสำรวจข้อมูลครัวเรือนที่ไม่มีพื้นที่ดำเนินการรวมถึงไม่มีพื้นที่ส่วนกลางเพียงพอในการจัดทำถังขยะเปียก  
 ลดโลกร้อนให้ครอบคลุมทุกครัวเรือนได้

เรียน ผู้ว่าราชการจังหวัด ทุกจังหวัด

อ้างถึง 1. หนังสือกรมส่งเสริมการปกครองท้องถิ่น ด่วนที่สุด ที่ มท ๐๘๒๐.๒/ว 2169 ลงวันที่ 18 กรกฎาคม ๒๕๖๕

2. หนังสือกระทรวงมหาดไทย ด่วนที่สุด ที่ มท ๐๘๒๐.๒/ว 5621 ลงวันที่ 4 สิงหาคม ๒๕๖๕

สิ่งที่ส่งมาด้วย 1. แนวทางการสำรวจและรายงานข้อมูลฯ จำนวน 1 ชุด

2. แบบรายงานสำรวจข้อมูลครัวเรือนที่ไม่มีพื้นที่ดำเนินการฯ จำนวน 1 ชุด

ตามที่ กระทรวงมหาดไทยกำหนดนโยบายการดำเนินงานด้านการเปลี่ยนแปลงสภาพภูมิอากาศ  
เพื่อบรรลุเป้าหมายการลดก๊าซเรือนกระจกและการดำเนินงานด้านการเปลี่ยนแปลงสภาพภูมิอากาศ  
ของประเทศตามนโยบายของรัฐบาล โดยขึ้นทะเบียนของโครงการถังขยะเปียก ลดโลกร้อนขององค์กรปกครอง  
ส่วนท้องถิ่น ประเทศไทย ตามโครงการลดก๊าซเรือนกระจกภาคสมัครใจตามมาตรฐานของประเทศไทย (T-VER)   
ของกรมส่งเสริมการปกครองท้องถิ่น และให้แจ้งอำเภอและองค์กรปกครองส่วนท้องถิ่นทุกแห่งดำเนินการสำรวจและเก็บข้อมูลถังขยะเปียกในระดับครัวเรือน โรงเรียนในสังกัดองค์กรปกครองส่วนท้องถิ่น   
และศูนย์พัฒนาเด็กเล็กในสังกัดองค์กรปกครองส่วนท้องถิ่น และให้เจ้าหน้าที่องค์กรปกครองส่วนท้องถิ่น  
เป็นผู้บันทึกข้อมูลในระบบสารสนเทศการจัดเก็บข้อมูลถังขยะเปียก ลดโลกร้อนขององค์กรปกครองส่วนท้องถิ่นเพื่อรายงานกระทรวงมหาดไทยเป็นรายวันและรายเดือน รายละเอียดตามที่อ้างถึง นั้น

กรมส่งเสริมการปกครองท้องถิ่นได้รับแจ้งจากจังหวัดเกี่ยวกับการดำเนินการตามโครงการ  
ถังขยะเปียก ลดโลกร้อนขององค์กรปกครองส่วนท้องถิ่น ประเทศไทย ประกอบกับการตรวจสอบข้อมูลในระบบสารสนเทศด้านการจัดการขยะมูลฝอย ขององค์กรปกครองส่วนท้องถิ่น (DLA Waste) พบว่า ในหลายพื้นที่มีข้อจำกัด  
ในการดำเนินการตามโครงการฯ อาทิ บริเวณพื้นที่พักอาศัยของครัวเรือนไม่มีพื้นดินสำหรับจัดทำถังขยะเปียก  
เช่น ทาวน์เฮ้าส์ อาคารพาณิชย์ ซึ่งมีการเทคอนกรีตครอบคลุมพื้นที่ทั้งครัวเรือน การพักอาศัยในคอนโดมิเนียม   
ห้องชุด อพาร์ทเม้นท์ หรือสิ่งปลูกสร้างประเภทอื่น ทำให้ไม่สามารถจัดทำถังขยะเปียกในครัวเรือนได้ และไม่มีพื้นที่ส่วนกลาง หรือไม่สามารถจัดหาพื้นที่ส่วนกลาง หรือไม่มีพื้นที่ส่วนกลางเพียงพอที่จะจัดทำถังขยะเปียกรวม  
ให้ครอบคลุมทุกครัวเรือนได้ ในการนี้ เพื่อให้การบันทึกข้อมูลในระบบสารสนเทศฯ เป็นไปด้วยความครบถ้วน   
และถูกต้อง จึงขอความร่วมมือทุกจังหวัดแจ้งอำเภอและองค์กรปกครองส่วนท้องถิ่นทุกแห่งสำรวจข้อมูล

/ครัวเรือนที่…

-2-

ครัวเรือนที่ไม่มีพื้นที่ดำเนินการรวมถึงไม่มีพื้นที่ส่วนกลางเพียงพอในการจัดทำถังขยะเปียกลดโลกร้อน  
ให้ครอบคลุมทุกครัวเรือนได้ตามแนวทางการสำรวจและรายงานข้อมูลตามสิ่งที่ส่งมาด้วย และรายงานให้กรมส่งเสริมการปกครองท้องถิ่นทราบเพื่อรวบรวมไว้เป็นข้อมูลสำหรับการดำเนินการในส่วนที่เกี่ยวข้องต่อไป

จึงเรียนมาเพื่อโปรดพิจารณา

ขอแสดงความนับถือ

อธิบดีกรมส่งเสริมการปกครองท้องถิ่น

ร.อสถ. ...........................................

ผอ.กสว. .........................................

ผอ.กง.สว .......................................

หน.กง. ...........................................

จนท. ..............................................

กองสิ่งแวดล้อมท้องถิ่น

กลุ่มงานสิ่งแวดล้อม

โทร. 0 ๒๒๔๑ ๙๐๐๐ ต่อ 2112

โทรสาร ๐ ๒๒๔๑ 2066

ไปรษณีย์อิเล็กทรอนิกส์ saraban@dla.go.th